钦定古今图书集成/理学汇编/文学典/第092卷 > 乐韶凤
## 钦定古今图书集成/理学汇编/文学典/第092卷 > 乐韶凤

按《明外史》本传：“韶凤，字舜仪，全椒人。博学能文章。谒
太祖于和阳，从渡江，参军事。从下集庆，授江南行省
管勾。洪武三年，授起居注，历给事中、中书左司员外
郎、兵部侍郎。六年，拜尚书。与中书省、御史台、都督府
定教练军士法。改侍讲学士，与承旨詹同厘正释奠
先师乐章，编集《大明日历》。七年，帝以祭礼驾还，应用”
乐舞前导，命韶凤等撰乐章，因撰《神降祥》《神贶惠》《酣
酒》《色荒》《禽荒》诸曲以进，凡三十九章，曰《回銮乐歌》，皆
寓规谏。礼部具乐舞图以上，命太常肄习之。帝以旧
韵出江左，多失正者，命与诸廷臣参考中原雅音正
之。书成，名《洪武正韵》。又命考陵寝朔望祭祀礼及登
坛脱舄礼，详稽故实，衷定其仪。帝俱从之。寻病免。未
几，起国子司业，迁祭酒。奉诏定皇太子与诸王往复
书札礼，考据精详，屡被褒答。十三年致仕归，以寿终。
弟晖、礼、毅，皆知名。晖，开封知府；礼，太常卿；毅，诸暨同
知。